Foto: FAH

IZVANRASPRAVNO vijeće zagrebačkog Županijskog suda danas u jutarnjim satima nastavilo je raspravu o nekretninama koje su ponuđene kao jamčevina za Ivu Sanadera. Iza podneva stigla je nova odluka, treća, ovaj put pozitivna za Sanadera.

Sud je prihvatio jamčevinu, no tek kroz par dana će se znati izlazi li iz Remetinca. Prvo svi moraju dobiti pisane odluke, pa imaju tri dana pravo na žablu. Pretpostavlja se da će se DORH žaliti.

"Mi smatramo da su nekretnine nedovoljne. Jedna je nelegalna. U drugom slučaju sporimo i vrijednost. Nekretnina mora imati sve dozvole i projektnu dokumentaciju a te dozvole nemaju", rekli su predstavnici DORH-a.

"Izvanraspravno vijeće prihvatilo je da se prihvati jamčevina na šest nekretnina u iznosu 12,4 milijuna kuna. USKOK ima u roku od tri dana pravo na žalbu. Vrhovni sud će dalje nastaviti postupak. Jedan vještak je danas razjasnio određene stvari u pogledu procjene nekretnina. Nema roka za odluku. Ako rješenje postaje pravomoćno potrebno je upisati hipoteke na nekretnine. Poziva se okrivljenik koji mora obećati da neće bježati i ometati postupak i tad se Sanaderu može ukinuti istražni zatvor.", kazao je novinarima glasnogovornik Županijskog suda Krešimir Devčić

Tekst se nastavlja ispod oglasa

Sanaderovi odvjetnici opet su odbili razgovarati s novinarima.

Danas su na sudu iskaze dali građevinski vještaci, koji su trebali razjasniti metodologiju na temelju koje se računa vrijednost nekretnina.



Prihvaćanje jamstva ne znači trenutno puštanje na slobodu



Prihvaćanje jamčevine ne znači da će Sanader automatizmom izaći iz Remetinca u kojem je, bez prestanka, od studenog 2012. kada mu je izrečena prva, naknadno ukinuta presuda u slučajevima Hypo i Ina-MOL. Prije toga Sanader je zbog bijega krajem 2010. bio pritvoren u Austriji te je nakon izručenja u srpnju 2011. bio u Remetincu do prosinca iste godine kada se, do prve presude, također branio sa slobode uz identičnu jamčevinu od 12,4 milijuna kuna.



Novo jamstvo u istom iznosu odredio je Vrhovni sud ukinuvši 1. listopada nepravomoćnu presudu zagrebačkog Županijskog suda u slučaju Fimi medija u kojem je Sanader, zajedno sa svojom bivšom strankom bio osuđen za izvlačenje novca iz državnih institucija i tvrtki. Najviše pravosudno tijelo tada se pozvalo upravo na praksu iz 2011. za koju su ustvrdili da je bila učinkovita, odnosno da je osiguravala Sanaderovu nazočnost pred sudom.



Prije Sanaderova puštanja na slobodu odluka izvanraspravnog vijeća mora biti poslana njegovim odvjetnicima i Uskoku te nakon isteka žalbenih rokova postati pravomoćna. Tek tada u zemljišne se knjige mogu upisati hipoteke na ponuđene nekretnine, a Sanader treba biti pozvan na sud kako bi obećao da neće bježati i da će se, prema naputku Vrhovnog suda, svakog mjeseca javljati predmetnoj sutkinji.



Dopunjena dokumentacija prihvaćena tek nakon mišljenja vještaka



Nova sjednica zakazana je nakon što je Sanaderova obrana dopunila ranije predanu dokumentaciju i odrekla se prava žalbe na 'odbijenicu' koju je od suda dobila 19. listopada kada je izvanraspravno vijeće, zbog nepotpune dokumentacije triju od sedam ponuđenih nekretnina, odbilo i drugu ponudu Sanaderove obrane. Prva je odbijena jer je Sanaderova supruga ponudila neetažirani stan, a odvjetnik Goran Suić zagrebačku vilu za koju nema građevinsku ni uporabnu dozvolu.



U trećem, uvaženom prijedlogu više nema stana koji je u zalog u međuvremenu ponudio Josip Radoš, a odbijen je jer je izjavu o odobravanju hipoteke dala njegova supruga koja nije formalni vlasnik, a za takvu radnju nije imala posebnu punomoć.



U novom je prijedlogu usklađena i izjava kojom se odobrava stavljanje hipoteke na nekretnine u vlasništvu bivšeg predsjednika Sabora Luke Bebića s procjenom sudskog građevinskog vještaka, što ranije nije bio slučaj. Što se tiče dijela obiteljske kuće u vlasništvu Sanaderove supruge kao jamstvo u posljednjem pokušaju nije ponuđen neetažirani stan, već njen udio ukupnog vlasništva u vili u Kozarčevoj ulici koji je vrjedniji od ranije ponuđena stana. Uskok je u ponedjeljak prigovorio metodologiji po kojoj je rađena procjena te nekretnine, no njihove je nedoumice otklonio sudski vještak.



Sanader bez presude, ali i dalje s nizom optužbi



Kako je Ustavni sud ljetos ukinuo i presudu bivšem premijeru zbog ratnog profiterstva u "slučaju Hypo" te primanja mita od mađarskog Mola i cijeli slučaj vratio na ponovno suđenje zagrebačkom Županijskom sudu Sanader više nema niti jednu pravomoćnu ili nepravomoćnu presudu.



Još mu se sudi u slučaju Planinska u kojem je optužen za primanje 17 milijuna kuna "provizije", nakon što je Ministarstvo regionalnog razvoja kupilo zgradu od tvrtke bivšeg HDZ-ova saborskog zastupnika i vlasnika mesnica Stjepana Fiolića.



Na zagrebačkom Županijskom sudu za 10. studenoga zakazana su dva pripremna ročišta bivšem premijeru – za ponovljeno suđenje u slučajevima Hypo i Ina-MOL te novi postupak zbog štete nanesene HEP-u.



